b'\n_START_ARTICLE_\nClaudia Bobocea\n_START_SECTION_\nCarier\xc4\x83\n_START_PARAGRAPH_\nA \xc3\xaenceput s\xc4\x83 practice atletismul de performan\xc8\x9b\xc4\x83 \xc3\xaen anul 2007 la CS\xc8\x98 Ilfov, sub \xc3\xaendrumarea lui Anghel Valentin, apoi s-a legitimat la CS Farul \xc3\xaen paralel cu studiile la Facultatea de Educa\xc8\x9bie Fizic\xc4\x83 \xc8\x99i Sport a Universit\xc4\x83\xc8\x9bii \xe2\x80\x9eOvidius\xe2\x80\x9d din Constan\xc8\x9ba._NEWLINE_\xc3\x8en anul 2014 s-a clasat pe locul 4 cu echipa feminin\xc4\x83 a Rom\xc3\xa2niei la proba de 4\xc3\x971500\xc2\xa0m din cadrul Campionatului Mondial de \xc8\x98tafete (IAAF World Relays) de la Nassau. \xc3\x8en octombrie din acela\xc8\x99i an s-a transferat la CSM Sf\xc3\xa2ntu Gheorghe. A participat la Universiada de var\xc4\x83 din 2015 de la Gwangju, unde a terminat ultima (locul 12) \xc3\xaen finala probei de 1500\xc2\xa0m. \xc3\x8en anul 2016, timpul de 4:09,64 realizat \xc3\xaen Luxemburg i-a ob\xc8\x9binut calificarea la Campionatul Mondial de Atletism \xc3\xaen sal\xc4\x83 de la Portland, dar nu a putut ajunge \xc3\xaen finala probei de 1500\xc2\xa0m._NEWLINE_\xc3\x8en iunie 2016 \xc8\x99i-a \xc3\xaendeplinit baremul de calificare pentru proba de 800\xc2\xa0m la Jocurile Olimpice din 2016 de la Rio de Janeiro cu un timp de 2:01,49, recordul s\xc4\x83u personal, realizat la Gouden Spike din Leiden._NEWLINE_\xc3\x8en anul 2019 s-a clasat pe locul 7 la Campionatele Europene de Atletism \xc3\xaen sal\xc4\x83 de la Glasgow \xc3\xaen proba de 1500 m. \xc3\x8en 21 mai 2019 \xc8\x99i-a \xc3\xaendeplinit baremul pentru Campionatul Mondial de la Doha cu un timp de 4:05,10, stabilind un nou record personal. Dou\xc4\x83 luni mai t\xc3\xa2rziu a reu\xc8\x99it un timp de 4:02,27 la meeting-ul de la Londra, \xc3\xaendeplinind baremul de calificare pentru Jocurile Olimpice din 2020 de la Tokyo.'